স্পেনের খেরার্দ পিকে, আন্দ্রেস ইনিয়েস্তা, সুইডেনের আদরের ইব্রা (জ্‌লাটান ইব্রাহিমোবিচ) বেলজিয়ামের ইডেন হাজার্ড, থিব কুর্তোয়া আর ইতালির বুঁফোদের নিয়ে সোমবার ছিল ইউরোর তারকাখচিত দিন। দিনের প্রথম ম্যাচে চেক রিপাব্লিকের মুখোমুখি হয় গত দু’ বারের ইউরো চ্যাম্পিয়ন স্পেন। খেলার প্রথম দশ মিনিট বাদে বাকি সময়টা চেকের ওপর কার্যত দাদাগিরি করে গেছে তিকিতাকা- খ্যাত দেল বোস্কের ছেলেরা। যদিও চেক গোলকিপার, পের চেকের সৌজন্যেই পাঁচ গোলের বদলে মাত্র একটি গোলই করতে পেরেছে স্পেন। ম্যাচের ৮৭ মিনিটে ইনিয়েস্তার অসাধারণ পাস থেকে চেকের জালে বল ঢুকিয়ে দেন খেরার্দ পিকে।